b'\n_START_ARTICLE_\nKri gotove smrti\n_START_SECTION_\nZgodovina\n_START_PARAGRAPH_\nPo prvem, samonaslovljenem EP-ju iz leta 2014, je skupina februarja 2017 izdala svoj prvenec Kri gotove smrti. Uro\xc5\xa1 Sedej, sicer tudi glavni vokalist in kitarist skupine, je poskrbel za vizualni izgled albuma. V proces izdaje so \xc5\xbeeleli vlo\xc5\xbeiti \xc4\x8dim manj denarja, zato so ve\xc4\x8dinoma delali sami s pomo\xc4\x8djo nekaterih izku\xc5\xa1enej\xc5\xa1ih prijateljev. Snemanje je potekalo v prostoru za vaje v idrijskem Klubu Swenak, kjer so 13. maja album tudi prvi\xc4\x8d predstavili.\n_START_SECTION_\nTeme\n_START_PARAGRAPH_\nPrva pesem, Korpus smrti, ki opeva staroslovanske bitke, o\xc4\x8drta celotno melodi\xc4\x8dno in atmosferi\xc4\x8dno naravo albuma z melodi\xc4\x8dnim, a grme\xc4\x8dim black metalom. Tudi naslednja, hitrej\xc5\xa1a pesem, Reka gori, govori o starodavni bitki rimske vojske na obmo\xc4\x8dju Kamrtne, ki je bila najmo\xc4\x8dnej\xc5\xa1e pravoversko sveti\xc5\xa1\xc4\x8de hriba Prvejk, Gradi\xc5\xa1\xc4\x8da in Grada pri Reki. Sel zla in 1427 obdelujeta okultisti\xc4\x8dno tematiko, slednja opisuje prvi zabele\xc5\xbeen \xc4\x8darovni\xc5\xa1ki proces na Slovenskem proti Veroniki Deseni\xc5\xa1ki. Feldbahn spominja na gradnjo voja\xc5\xa1ke \xc5\xbeeleznice v Idriji za \xc4\x8dasa prve svetovne vojne, ko jo je okoli 20.000 ve\xc4\x8dinoma ruskih ujetnikov zgradilo v le dvajsetih dneh. S smrtjo nas soo\xc4\x8di tudi pesem Yersinia, ki \xc5\xbee z imenom aplicira na bakterijo, ki povzro\xc4\x8da kugo. Vulgata se vrne nazaj k vojni tematiki, tokrat nasprotovanju poganov proti oznanjevalcem evangelija. Zadnja pesem, XV. Obzorje, opozarja na te\xc5\xbea\xc5\xa1ko delo knapov v najglobljem predoru idrijskega rudnika \xc5\xbeivega srebra.'